Chistu voli diri ca la prima vota chi misuramu na grannizza di nu sistema fisicu avemu nu valori, la secunna vota ca la misuramu ni putemu aviri n'autru valori e accussì via. Lu valori ca putemu aviri da na misura poti èssiri sulu unu ntra certi valori ca li conti dâ miccànica quantìstica nni dicunu e ca nta la tiuria si chiamanu autovalori (si misuramu enirgia li chiamamu, pi esempiu, autoenirgii). Si facemu assai misuri di sta grannizza fisica pi nu sistema ca ogni vota parti ntâ stissa manèra (ca avi li stissi cunnizzioni 'nizziali) la percentuali di misuri ca avemu pi ogni autovalori possibili pi idda è uguali â probbabbilità.